Tøjforretningen Wagner i Nykøbing har tre gange haft ubudne gæster. Nu har politiet anholdt fire unge mennesker i sagen.

Politiet i Thisted har tilsyneladende fået et gennembrud i sagen om de indbrud, der på det seneste har ramt tøjforretningen Wagner på Vestergade i Nykøbing. Politikommissær Jørgen Jensen oplyser, at fire unge mennesker er blevet anholdt i sagen. De bliver senere torsdag fremstillet i et grundlovsforhør med krav om varetægtsfængsling, og derfor er politiet indtil videre tilbageholdende med oplysninger. Wagner er tre gange på få uger blevet ramt af indbrud eller forsøg på indbrud. Senest natten til tirsdag, da fire til fem maskerede personer knuste en rude til forretningen - uden at det dog lykkedes dem at komme indenfor. Ved den forbindelse blev en 17-årig mand fra Kolding anholdt. Natten til den 19. november havde gerningsmændene mere held med sig, da de slap afsted med tøj for over 100.000 kroner. De anholdte kommer fra trekantområdet.